V. Mečiar, poslanec: (2005-05-18):
Pokiaľ ide o okolnosti, ktoré tu boli spomínané, povedané, pozrite sa, keď sme voči sebe úprimní, ja som v predminulom prejave pokritizoval Lipšica, povedal som, prečo by mu mala byť vyslovená nedôvera, vy ste zareagovali tak, že ste hodili materiál sem cez koaličnú zmluvu, hľadáte podporu politických strán, je to jediné, na čom ste sa na vtedajšej koaličnej rade zhodli, lebo v ostatnom sú také hlboké rozdiely. Urobili ste politikum z veci, ktorá politická nie je a už právna vôbec nie. Vzhľadom na skutočnosti, ktoré tu boli uvedené, ďalšie by som rád povedal. Ferko Mikloško hovorí, že vďačne urobí zodpovednosť a záver. Dámy a páni, ale veď vy ste hlasovali viacerí, čo ste tu boli v minulom volebnom období, za zbavenie Ivana Lexu mlčanlivosti a odovzdanie trestným orgánom a ukázalo sa, že skutky neboli. Veď vy ste mali nielen riaditeľa SIS aj námestníka riaditeľa SIS, keď predložil správu plnú falošných dôkazov. Uvediem jednu skutočnosť. Vo vtedajšej správe sa hovorilo, že predsa existovali v SIS-ke mŕtve duše. Dvanásť ľudí, ktorí načierno poberali peniaze. A keď sa začínali procesné úkony, riaditeľ SIS ich zbavil mlčanlivosti pre príslušnosť k SIS. Čo ste to robili? Veď ste mali námestníka SIS-ky, bol z KDH, dokonca bol u vás istú dobu riaditeľom zahraničného odboru, či čo to bolo. Predtým robil v FBIS pre Slovensko. Čo ste to robili? Veď ste to robili. Akú politickú zodpovednosť chcete za to brať? Tvárite sa ako najvyšší sudcovia a chcete vynášať rozsudky ďalej. Ďalej je tu ďalšia otázka. Spomínali sa niektoré kauzy minulosti. Úprimne mi je ľúto akéhokoľvek násilia voči každému človekovi, a napriek tomu, že vyzerám inak, ja nemám rád násilie. Nebojím sa ho, ale nemám ho rád. A veľmi úprimne som prijímal a dosť ťažko všetko, čo sa hovorilo okolo smrti Remiáša, lenže som bol v pozícii predsedu vlády a potreboval som vedieť pravdu, nielen emócie. A tá pravda bola trošku iná, ako ju tu prezentujete. Róbert Remiáš bol príslušníkom polície. Ako sa dostal k prezidentovi, neviem. Neskoršie, keď prebiehali už potom zisťovania všetkých možných variantov, bol aj variant, že bol jednou z kontaktných osôb medzi prezidentom a Oskárom Fegyveresom. Či toto mohlo mať vplyv na jeho smrť, neviem povedať, ale mohlo byť aj opačne, že mohli byť nároky väčšie a niekto sa mohol chcieť zbaviť svedka. SIS-ka na to nemala dôvod. Máloktorí viete, alebo nikto neviete, že Róbert Remiáš požiadal o vstup do Slovenskej informačnej služby. Chcel byť dôstojníkom Slovenskej informačnej služby. Práve ten Oskár Fegyveres bol jeden z tých, ktorý sa podieľali na vybavovaní celej veci. Prečo by SIS-ka voči nemu podnikala, keď sa ponúkol dobrovoľne do jej služieb a chcel plniť jej úlohy? Veď to je nezmysel. To je absolútny nezmysel! A dokladmi a výpoveďami potvrdené. Je jedno, čo sa vám páči. Fakty nepustia. Druhá otázka je, ako to bolo s jeho smrťou a vyšetrovaním jeho smrti. Samozrejme, v hláseniach, ktoré boli prvé, bola hlásená dopravná nehoda, neskoršie prišlo meno a podozrenie, že tam bola vražda. Tak, samozrejme, prvé vyšetrovanie, ktoré bolo urobené – a znovu potvrdzujem, že ja som sa začal zaujímať o to vtedy, keď duchovný na námestí hovoril, že ma vďačne odprevadí do večnosti, vtedy som počul toto meno a chcel som vedieť, kto to je. Dozvedel som sa, že je príslušník polície, dozvedel som sa, že je tam viacero konaní, ktoré sa okolo jeho osoby motajú a ten jeho život mladistvý bol veľmi, veľmi komplikovaný a veľa vecí bolo okolo toho. Je mŕtvy, treba mu vzdať úctu, a to, čo netreba spomínať, netreba, ale kvôli historickej pravde treba niekoľko vecí povedať, že ak vnútro chcelo uzatvoriť celý prípad s tým, že to bola technická porucha, tak ja som ich žiadal, aby bol spracovaný znalecký posudok, ktorý by vylúčil, že to mohla byť vražda. Ak sa preukázalo vtedy zranenie istej časti tela, na ktorom sa stavalo, boli urobené nové posudky, či mohla byť použitá pri tejto vražde výbušnina. Tieto posudky vylúčili použitie výbušniny. (Reakcia z pléna.) Vylúčili použitie výbušniny. Teraz... (Reakcia z pléna.) Ja som rád, že z ucha rozlíšite, že z čoho to bolo. Boli spracované znalecké posudky dvoch znalcov, ktoré pracovali ďalej na tom, čo mohlo byť príčinou explózie. A bolo niekoľko zaujímavých vecí zistených. Prvá, že do auta tohto typu nemohli byť montované plynové zariadenia a tu nejaký amatér v Trnave namontoval plynové zariadenie a explózia tohto plynového zariadenia potvrdila, že nebolo poškodené znútra, ale zvonku. Výbušnina išla smerom von, črepy z toho vyleteli smerom von, nie dovnútra. To sa stalo. Ale z toho bol urobený politický problém, že ho chcel niekto zavraždiť. Ďalej bol vyrobený politický problém, že ho sledovala SIS-ka. Je preukázané, že v tom čase a celú dobu za Róbertom Remiášom nechodila žiadna SIS-ka, ale Ferusova skupina z Nitry, ktorá svoje kroky a sledovanie odôvodnila tým, že jej dlhoval alebo dlžil nejaké peniaze z obchodu s autami. Tak ako potom? Kto to bol? Tí ľudia sa priznali k týmto skutočnostiam, uviedli ich. Ďalej. Keďže hovoríte, že tam bolo niečo iné, tak je preukázané, že predtým Róbert Remiáš navštívil svojho otca, jeho otec urobil kontrolu na aute a na aute, hoci bol dôstojníkom armády špecializovaným na výbušniny, na aute nič nebolo. Samozrejme, že od toho stretnutia s otcom ešte uplynul nejaký čas. Vtedy kontrolu nad autom a nad jeho pohybom vykonávali Ferusovci. To bola skupina z podsvetia, ktorá tam bola, čo je zadokumentované. Zase nezmysel hľadať súvislosti. Prepáčte mi, hovoríte o akejkoľvek humanite, zdalo sa mi byť neľudské matku Róberta Remiáša vodiť po mítingoch ako obeť politického násilia. Kto to kedy začal robiť? Akým právom? Koho? Právom koho ste nás osočovali? Označovali za vrahov? Vy sa za to nehanbíte? Kresťanskí demokrati?! Vyrábať zločincov z vecí, ktoré sa nestali? To bolo všetko v súlade s akou morálkou a akým presvedčením? Pokiaľ ide o otázku, že sa vyšetruje, šesť rokov ste pri moci, siedmy, čo prebieha vyšetrovanie. Nepreukázali ste, že sa stala vražda, nie že bol páchateľ. Nepreukázali ste. Na toto sa nevzťahujú amnestie a na toto prebieha riadne vyšetrovanie samostatným trestným spisom. (Reakcie z pléna.) Ja už tieto vaše hlúposti poznám. Hlasujte za zrušenie amnestií, preberte zodpovednosť za rozhodnutia, ktoré ste urobili. Len čo to urobíte, budem za všetko. A teraz mi hovoríte, hlasujte za zrušenie amnestií. Prečo nemohli byť veci riadne vyšetrené? Prečo ste z peňazí KDH držali svedka, aby nemohol byť vypočutý a nemohli byť vykonané dôkazy? Prečo ste nepreukázali vtedy, v čase, keď ste mohli, že dôkazy sú, aby boli podložené? Prečo ste vyrábali ďalšie kauzy o zločinoch, ktoré nikdy neboli? A skôr mali väzby niekde inde. Môžem uviesť niektoré prípady, ktoré boli. Pokiaľ ide o otázku triptychu. Povedzme si, ako to bolo. Vláda disponovala dlhodobo informáciami... (Reakcie z pléna.) Sme iní. Vláda disponovala dlhodobo informáciami o predaji umeleckých diel zo Slovenska v Rakúsku, Švajčiarku, Nemeckej spolkovej republike. Informácie boli i od spolkovej služby Bundesnachtrichtendienst. Prišiel čas, začali sme preverovať úniky a začínali sme múzeami, galériami a tak sme išli postupne, až sme prišli k priekupníkovi, ktorý falšoval umelecké veci a predával. Našiel sa uňho aj triptych, o ktorom nikto nevedel, či je a kde je. Ak sa začínalo konanie vo veci, tak sa začínalo na základe toho, že sa identifikovalo, že bol v pracovni biskupa Baláža a že prvá výpoveď otca biskupa bola, že mu to bolo ukradnuté. V dobe, keď my sme išli chrániť biskupa pred krádežou a zlodejmi, niektorý z kresťanských demokratov sa v Banskej Bystrici postavil do okna a kričal: „Zachráňte biskupa Baláža!“ A boli sme my proti cirkvi a robili sme nejaké kroky voči cirkvi? Naopak, boli sme vždy ústretoví voči cirkvi. Len čo otec biskup povedal, že to bolo s jeho vedomím, konanie sa zastavilo. O čom teraz chcete rozprávať, že to boli akty protiprávne? Boli to akty polície vykonané v súlade s právnym poriadkom a hľadali toho, kto biskupa okradol. A kto okradol cirkevný majetok. Iné sme nehľadali. A vôbec nebol pokus zdiskreditovať cirkev, ale aféra v tomto smere išla a mnoho veriacich a ľudí blízkych cirkvi na to naleteli a mysleli si, že je to tak. Nebolo to tak. Podobne sa vráťme k ďalšej kauze, ktorú ste všade prezentovali, aj mediálne prezentovali, dokonca aj pri jednej televíznej debate pán predseda parlamentu, že SIS-ka položila na mítingu KDH dve bomby. No to je taká vec, že na tom by mohla padnúť každá vláda, tak sa urobili všetky kroky na to, aby sa zistilo, ako to vlastne bolo a čo za tým bolo. Človek, ktorý bol podozrivý z toho, že tam položil jednu atrapu výbušniny a druhú neiniciovanú výbušninu, deň predtým po Žiline roznášal letáky „Smrť Mečiarovi“, „Zabite Mečiara“, letáky doniesol z Českej republiky. Keď tento človek potom vypovedal a preverovali sa jeho kontakty, zistilo sa, že mal kontakty na Jána Čarnogurského, ktorý ho po roku 1989... (Reakcie z pléna.) – Výpoveďami doložené, Čarnogurským potvrdené! Čo sa „čúlite“? Nehanbite sa za svoju minulosť! – ... ktorý ho navádzal alebo naviedol na spoluprácu v istom stredisku v Mníchove, kde pôsobil v rozličných zložkách istú dobu, až sa vydal na túto cestu. Na Slovensku bol väznený vo vyšetrovacej väzbe, z ktorej bol podmienečne prepustený a za tú dobu unikol za hranicu a prípad zostal nedoriešený. Dodnes sa používa ako kauza. Hovoríte o kauze Mercedes. Uzatvorená v samostatnom konaní. Amnestia sa na ňu nevzťahovala a nevzťahuje. Takže uzatvorená v prospech veci s tým, že k trestnému činu nedošlo. Všetko ostatné je konštrukcia. Konštrukcia, nezmyselná konštrukcia! Už sa tej pravde pozrite do očí, že žijete v zajatí mylných faktov. Spojili ste veci, ktoré nesúvisia, vytvorili skutočnosti, ktoré sú domnienkou a nie sú potvrdené. Samozrejme, že ja nehovorím, že sme nerobili nijaké chyby. Však nakoniec ten rok 1992 až 1998 bol obdobím zakladania štátu, a keď nemáte štátne štruktúry vybudované, dokonca mnohé ministerstvá nemali ani budovy, aparát, nič nebolo zabehnuté, mena sa vytvárala, obeh sa vytváral, rozpočty sa vytvárali, okruhy peňazí, obchod sme celý preorientovávali z Východu na Západ – to boli obrovské zmeny. Chyby boli, ale nie tieto. Nie tieto. Ochotný som kedykoľvek niesť účty z toho, čo som robil, ako som robil, ale toto nebolo. Takisto pokiaľ ide o obviňovanie v Slovenskej informačnej službe. Prečo by sme tajili, že časť ľudí z FBIS pôsobila u kresťanských demokratov v rôznych funkciách a pokračovali vo svojich hrách. Prečo by sme tajili, že obdobie rokov 1991, 1992 ste prijali, alebo teda tí vaši ľudia, ktorí boli poverení vo federálnych službách pracovať, prijali ste rozhodnutie, že sme extrémisti a že pred nami treba chrániť všetko a treba sa pripraviť, že extrémisti môžu nastúpiť. A tak aj v rámci ochrany pred extrémistami ste pod samopalmi presťahovávali archívy Štátnej bezpečnosti z Bratislavy do Zástavky u Brna a do Prahy. Dnes sa o tých archívov zase bavíme. Vtedy to bolo inak. Veď to sú ľudia, ktorí majú dnes vašu dôveru. A boli robené iné aktivity proti nám. Kde sme išli až na hranicu nasadenia vlastného života, ale bez strachu, ako teraz bez strachu. Takže, dámy a páni, tie skutočnosti, ktoré uvádzate, sú iné. Keď hovoríte o bolesti a smrti, je ľúto každého života. Prečo nepreberiete zodpovednosť za to, že po smrti Jána Duckého neboli riadne vykonané úkony v rámci rezortu ministerstva vnútra: zabezpečené vyšetrovanie, vyhľadávanie stôp, spohotovostnenie? Robilo sa lokálne v Bratislave, bolo treba urobiť na celom Slovensku. Smrť je nevyšetrená! Je mŕtvy. Prečo sa nevykonávali riadne úkony? A hovoríte, sme pripravení brať zodpovednosť. Tak ju zoberte. Akú beriete? Smrť nevyšetrená, skutok nezistený, kopu vrážd takisto nezistených. Takže niekto za to tiež nesie zodpovednosť. Nechcem tým zľahčovať a myslím si, že veľká škoda života mladého človeka, ktorý prešiel, ale nemyslím, že by ktokoľvek zo štátnych orgánov mal záujem usilovať o jeho život, nebol na to dôvod. Žiaden dôvod. Ale urobili ste z toho kampaň v roku 1998, čiastočne aj v roku 2002 a chcete robiť z toho kampaň aj pri voľbách 2006. Je to neľudské, čo robíte. Neľudské voči rodine aj voči ľuďom, ktorých klamete o tom, že ako bolo a čo bolo. Pokiaľ ide o skutočnosti politickej zodpovednosti, vyšetrovanie a podobne. Amnestie sú dané a platné. Obhajujem dnes čo? Aby sa nevytvoril precedens, že parlament bude rušiť rozsudky súdov. Aby sa nevytvoril precedens, že parlament bude rušiť individuálne právne akty ústavných činiteľov, kedykoľvek sa to novej politickej moci hodí, a vytvára sa stav právnej neistoty. Obhajujem precedens aj v súvislosti s Václavom Havlom. Veď Havel nejednal politicky v amnestii, dával všetkým, ja som v Leopoldove bol a likvidoval vzburu v Leopoldove, a tam dal amnestiu i ľuďom, ktorí boli zodpovední za vraždy. Dal amnestiu ľuďom, ktorí zodpovedali za ťažké ujmy na zdraví. Pred tým, než sa vzbúrili, som sedel medzi nimi a rozprával s nimi, o čo ide. A to sanujete a hovoríte, že to bolo spravodlivé a iné spravodlivé nebolo? Takisto, pán Mikloško, sa mýlite, keď hovoríte, že nemohol Kováč mladší, že musel ísť cez Čechy a podobne. Veď v Českej republike bol zatknutý, keď je medzinárodný zatykač, na každom inom území ako Slovenska by bol zatknutý. Išiel po dohode, že cez Českú republiku prejde, a v Českej republike ho na hraniciach zatkli. Keby bol išiel cez Rakúsko, na hraniciach ho zatknú. Potrebovali ho dostať bez medziväzby do Nemecka. Veď vy viete predsa, že predtým tam bol Michal Kováč ako hlava štátu na návšteve Bavorska a tam sa nejaké veci vybavovali. (Reakcia z pléna.) S Jánom Čarnogurským, áno, predsedom KDH. Takže, vážení, skúste tak necítiť sa nadľuďmi a necítiť sa bohorovní. Zamecte si pred vlastným prahom! Skúste to urobiť. Skúste porovnať, čo sa robilo. Ja napríklad, Ferko Mikloško, vám budem veľmi dlho povďačný za to, ako ste v roku 1996 chceli zorganizovať môj pohreb, lebo ste boli presvedčení, že mám nádor v mozgu. Prejavili ste mi veľkú úctu, keď ste boli požiadať, ktorý duchovný by mal slúžiť zádušnú omšu a podobne. Bolo to pekné. (Reakcia z pléna.) Až na to, že to nemalo pravdivý základ. A toto je o všetkom. Toto je o všetkom. Vo všetkom sú tie závery také. Vymyslený dôvod a potom za tým istý vklad. Ferko vie, o čom hovorím, a vie, že hovorím pravdu, ako kresťan to potvrdí. Takže, dámy a páni, ak sa takto posplietajú nepravdivé veci, vytvorí sa z toho politický prúd, vznikne spor. Ten spor zhorší naše vzťahy, bude zase polarizovať verejnú mienku, možnože sa na ňom odohrá kryštalizácia scény pre budúce obdobie, predpokladám, že áno, a zasa niekomu poškodíme. Vždy človek musí mať na úvahe, čo spoločnosti pomôže. V tom čase som bol presvedčený a som presvedčený o tom dodnes, že slovenskej spoločnosti viacej pomohlo to, že predsedovia strán, starostovia a primátori trestne stíhaní neboli, ako keby boli, a že politickú vec som nechcel kriminalizovať, v tom prípade a v tom stave dôkazov, aké boli a aké sa dodnes nezmenili, naopak, zlepšili prospech vecí, som bol presvedčený, že sme konali čestne, zákonne a spravodlivo pri zrušení amnestií. Môžete mať s tým nesúlad a chcete niečo napraviť, len nemôžete naprávať tak, že škody z nápravy budú násobkami väčšie ako skutok sám – a vy tak pracujete. Vykopali ste znovu veľkú brázdu a postavili „čínsky múr“ medzi nás. Dobre. Existovali sme tak roky, budeme tak existovať roky ďalej. Pokiaľ ide o veci, ktoré súvisia s Jánom Budajom a podobne, nechcite, aby som odpovedal. Ja som upozornil, že to tak zle dopadne, išlo o niečo iné vtedy, boli sme tam obaja. (Reakcia z pléna.) Práve preto. Škoda rozprávať, ostatní tam neboli. (Reakcia z pléna.) Snáď ma môžete, pri veciach ste neboli. Ja vidím vašu tvár a nevidím do vás, neviem, čo ste zač. Neviem povedať, či ste dobrý, či zlý, len viem, že vidím vašu tvár, to je všetko, čo vidím. Vidím váš kabát, nepoznám vaše životné skutky. Takže pokiaľ ide o – tie moje skutky založili tento štát, vaše ho rúcali. Vaše ho rúcali. (Reakcia z pléna.) Áno, na všetko sa môžete pamätať. Zasa na skutky a na právo. Aj na vás, pán Brocka, aj na ďalších. Takže, dámy a páni, takže keď ide o tieto stanoviská, ktoré ste urobili a ktoré vnucujete spoločnosti – porušenie ústavy a práva, a chcete ho internacionalizovať, prečo nie? Možno to urobíme sami. Nech sa zase na nás raz odborníci v celom svete pobavia. Bolo tu „kocúrkovo“, môže byť aj „gašparkovo“. (Potlesk.)